सद्दाम के पतन के बाद से इराक में राजनीतिक स्थिरता नहीं आई है। इसलामिक स्टेट की समाप्ति हो चुकी है। इस विषय में रूस, अमेरिका पश्चिमी देशों के साथ थे। इसलामिक स्टेट ने जो जहर के बीज बोए, वे अपना असर दिखा रहे हैं। इडोनेशिया में तीन चर्चों पर आत्मघाती हमले में ग्यारह से अधिक लोग मारे गए। अफगानिस्तान में आतंकवादियों के हमले में भी नौ लोग मारे गए। लिखते समय समाचार देखा कि पेरिस में अल्लाहो अकबर का नारा लगाते हुए, चाकू लिये हमलावर आतंकवादी समेत दो की मृत्यु हो गई और चार घायल हो गए। अब कोई भी देश सुरक्षित नहीं है। अफगानिस्तान और बगदाद में गाहे-बगाहे हादसे होते रहते हैं। अतिवादियों के हमले रोज का काम हो गया है। पाकिस्तान भी अछूता नहीं रहा, हालाँकि वहाँ की सैन्य खुफिया संस्था जम्मू-कश्मीर में आतंकवादियों को निरंतर भेज रही है और स्थानीय युवकों को गुमराह और उनको शह देने का काम कर रही है। अपदस्य पूर्व प्रधानमंत्री शरीफ ने यह स्वीकार किया है। इसलामिक स्टेट के गुर्गे अन्य देशों में भी सक्रिय हैं। उसके द्वारा प्रशिक्षित आतंकवादी जगह-जगह वारदात करते हैं, खौफ फैलाते हैं और युवकों को अपने में शामिल करने की कोशिश करते हैं। भारत में भी यह हो रहा है। उसके सुषुप्त सेल हैं, जो समय-समय पर किसी के इशारे पर जाग्रत् हो जाते हैं। भारत में केरल का ‘पापुलर फ्रंट ऑफ इंडिया’ इन सबका सरगना है, यद्यपि उसे अभी तक गैर-कानूनी घोषित नहीं किया है। इसलामिक स्टेट ऑफ सीरिया इराक के अतिरिक्त नाइजेरिया में बोले हराम तथा अलकायदा, अलशंवाव सोमालिया में सक्रिय हैं। इसलामिक स्टेट का तथाकथित राष्ट्रपति और स्वयंभू खलीफा का पता नहीं चल सका है। उसके नाम पर उसके अनुयायी स्थान-स्थान पर वज्रपात करते रहेंगे, ऐसा जनून उसने फैलाया है। सीरिया के मामले में रूस, तुर्की आदि आज राष्ट्रपति असद के पक्ष में हैं, उनका समर्थन करते हैं। अमेरिका, फ्रांस आदि उसको उखाड़ फेंकना चाहते हैं। दोनों पक्ष जिन्हें दुश्मन समझते हैं, उनके स्थानों पर गोलाबारी करते हैं, इससे नागरिक तबाह हो रहे हैं।